Paška, Pavol, poslanec NR SR (2011-06-17):
Ďakujem pekne, pán predseda. Dámy a páni, dovoľte veľmi krátko. Ak niekto pochyboval o tom, že keď sme komunikovali pána Dr. Čentéša ako politického kandidáta, ktorý má byť nástrojom koalície na ovládnutie nezávislého orgánu Generálnej prokuratúry, tak dnešný deň, a som presvedčený, aj hlasovanie, ktoré si sami urobíte, je tým najlepším dôkazom, že tomu naozaj tak je, že to nie je žiadna náhoda, že pán Čentéš, bohužiaľ, zvolil cestu byť politickým nástrojom a byť tým, ktorý bude poslušne vykonávať všetky príkazy politickej vládnej reprezentácie. Čo je ale zaujímavé. Nebolo to tak dávno, tuším to bolo pred mesiacom, kedy pán Čentéš ešte nemal túto politickú istotu, ktorú má evidentne dnes, sám som zvedavý, ako ho zvolíte alebo nezvolíte, a vtedy odstúpil z voľby a mal veľmi zaujímavé argumenty a chcem využiť tento priestor aj na to, aby aj týmto spôsobom som sa ho spýtal, keďže odmietol prísť sem do pléna Národnej rady, aby aspoň formálne naplnil znaky demokracie a aspoň sa pokúsil tváriť, že je naozaj tým kandidátom a budúcim šéfom Generálnej prokuratúry, ktorý nebude politickou bábkou, a keď odstupoval, odpovedal na otázku „prečo?“ slovami: „Bol som konfrontovaný s informáciami o ďalšom možnom korupčnom správaní, o vydieraní. Sú rôzne teórie o rozličných, o kupovaní poslancov“ atď. „A ja som povedal, ja nebudem súčasťou takéhoto komplotu.“ Dámy a páni, súčasťou akého komplotu je teraz pán Čentéš? Aké vydieranie? Aké kupovanie? Čo ste dostali? Fondy zo životného prostredia? Eurofondy? Čo ste dostali, dámy a páni? Ja hovorím o slovách pána Čentéša. Viete, ako môže človek, ktorý má riadiť tak vážnu inštitúciu, ako môže človek, ešte raz, ktorý má riadiť takúto vážnu inštitúciu, raz chcieť, potom nechcieť, raz je to korupčné správanie, raz to nie korupčné správanie. Ešte raz. Ak dodnes niekto pochyboval na Slovensku o tom, že pán Čentéš náhodou a len kvôli tomu, že si to vymyslela opozícia, nie je vôbec žiadnou politickou figúrkou, ktorá má byť nástrojom toho, o čom som hovoril v predchádzajúcom vystúpení, tak dnešné rokovanie Národnej rady a aj voľba, ktorá pravdepodobne prebehne tak, ako ste si to naplánovali, to potvrdí, že tomu je tak. A viete, čo je zaujímavé? Škoda, že neprišiel pán Čentéš, lebo by sme sa ho spýtali to, čo sa ho pýtali aj novinári, keď mu položili otázku. Ja som sa chcel spýtať na vášho, a to bola otázka na pána predsedu parlamentu pána Sulíka, ja som sa chcel spýtať na vášho kandidáta pána Čentéša, ako vám odôvodnil to, že či teda pominuli tie dôvody, pre ktoré sa tajnej voľby nechcel zúčastniť a teraz sa jej chce zúčastniť. Či teda dôvody pominuli alebo pretrvávajú? Nuž, dámy a páni, ľudia na Slovensku, som presvedčený, si dajú odpoveď na túto otázku sami. Ešte raz. Je to zlé riešenie, je to bezprecedentný zásah do ústavného systému. Pravdepodobne si zvolíte, dámy a páni, svojho politického nominanta. Zvolíte si človeka, ktorý bude poslušne vykonávať vaše príkazy. Kam to ale povedie, to ukáže budúcnosť. Ešte raz. Podľa nás tie isté dôvody, ktoré pred mesiacom pán Čentéš uviedol, sú dnes také isté. A môžem sa ešte raz spýtať. O akej korupcii ste to, dámy a páni z koalície, hovorili a čím teda boli uspokojené a naplnené vaše predstavy, že tak zrazu bez ohľadu na nález Ústavného súdu a bez ohľadu na všetky zaužívané tradície a pravidlá demokracie a parlamentarizmu idete tohto človeka zvoliť? Držím vám palce. SMER – sociálna demokracia sa na tejto voľbe nezúčastní. Ďakujem. (Potlesk.)